Lesninger 21. søndag i det alminnelige kirkeår (år C)

## **1. lesning** Jes 66,18–21

*De skal komme med alle deres brødre fra alle folkeslag*

Så sier Herren: Jeg kjenner deres gjerninger og tanker og kommer for å samle alle folk og tungemål. De skal komme og se min herlighet. Jeg gjør et tegn blant dem og sender noen av dem som er berget, ut til folkene – Tarsis, Put, Lud, Mesjek, Rosj, Tubal og Javan – og til de fjerne kyster som ikke har hørt om meg og ikke har sett min herlighet.

De skal forkynne min herlighet blant folkeslagene. Og de skal komme med alle deres brødre fra alle folkeslag, som en offergave til Herren – til hest, i vogner og bærestoler, på muldyr og kameler. De skal komme til mitt hellige fjell i Jerusalem, sier Herren, som når israelittene kommer med offergaver i rene skåler til Herrens hus. Også av dem tar jeg noen til prester og noen til levitter, sier Herren.

## **Responsoriesalme** Sal 117 (116),1. 2

**Omkved:** Gå ut og forkynn Evangeliet verden over.

Lovsyng Herren, alle folk,  
pris ham, alle folkeslag.

Stor er hans miskunn mot oss.  
Herrens troskap varer evig.

## **2. lesning** Hebr 12,5–7.11–13

*Herren tukter dem han elsker*

Brødre, har dere glemt den formaning som rettes til dere i egenskap av barn: «Min sønn, forakt ikke Herrens tukt! og mist ikke motet når han refser deg! For Herren tukter dem han elsker og straffer det barn han gjør til sitt.»

Det er nå en oppdragelse dere gjennomgår. Gud behandler dere som sine barn. Og hvor fins vel den sønn som ikke blir refset av sin far?

I øyeblikket synes vel en avstraffelse alltid å være til sorg heller enn til glede. Men senere viser det seg hva godt den bragte til dem som lot seg oppdra av den: Fred med Gud og den evige rettferdighet. Derfor: «Opp med de synkende armer, stram de vaklende knær!» Trå fast og sikkert, så stien blir rett, og den halte som følger, ikke trår feil, men tvert imot finner styrken igjen!

## **Halleluja** Joh 14,6

Halleluja.

Jeg er veien, sannheten og livet, sier Herren.  
Ingen kommer til Faderen uten gjennom meg.

Halleluja.

## **Evangelium** Luk 13,22–30

*Folk skal komme fra øst og fra vest, og sette seg til bords i Guds rike*

På den tid vandret Jesus videre på sin vei til Jerusalem, fra by til by, fra landsby til landsby, og underviste folket der han kom.

Da var det en som spurte ham: «Herre, er det få som blir frelst?»

Han svarte dem: «Kjemp for å komme gjennom den trange port, for jeg kan si dere at mange skal forsøke det uten å klare det. Når husbonden først har reist seg og stengt døren, og dere står utenfor og banker på og sier: ‘Herre, lukk opp for oss!’ – da kommer han til å svare dere: ‘Jeg vet ikke hvor dere er fra.’ Og dere sier: ‘Men vi har jo sittet til bords sammen med deg, og du underviste på torvene hos oss!’

Da svarer han dere igjen: ‘Jeg vet ikke hvor dere er fra. Bort fra meg, alle dere illgjerningsmenn!’ Da skal dere gråte og hulke bittert, når dere får se Abraham og Isak og Jakob og alle profetene i Guds rike, mens dere selv er satt utenfor. Og folk skal komme fra øst og fra vest, fra nord og fra syd, og sette seg til bords i Guds rike.

Ja, noen som nå er blant de siste, skal da bli de første, og de første de siste.»

## **Forbønner**

Kjære kristne! «Folk skal komme fra øst og fra vest, fra nord og fra syd, og sette seg til bords i Guds rike.» La oss be Herren lukke opp sitt rike for oss:

L:For alle som kaller seg kristne,  
at de må kjempe for å komme gjennom den trange port. ℞

L:For folk i alle verdensdeler, kulturer og religioner  
som søker Gud, himmelens og jordens Herre,  
at de må bidra til å foredle eget samfunn og verdenssamfunnet. ℞

L:For alle som lider under tukt og avstraffelse,  
at det må lede til god fred med Gud og medmenneskene. ℞

L:For våre jødiske brødre og søstre  
– Abrahams, Isaks og Jakobs etterkommere –  
at de må komme stadig nærmere sin og profetenes Gud. ℞

Allmektige, evige Gud,  
du som vil at alle skal komme til ditt hellige fjell,  
gi at vi sammen som et hellig troens folk og i renhet  
må bære frem offergaver for deg.  
Ved Kristus, vår Herre. Amen.